כל הפטור מן הסוכה ואינו יוצא \ לסוכות

בשו"ע או"ח סימן תרל"ט  נאמר : ירדו גשמים הרי זה יכנס לתוך הבית,  וז"ל : וכל הפטור מן הסוכה ואינו יוצא משם אינו מקבל עליו שכר ואינו אלא הדיוט". ויש לבאר,שהרי ראינו ושמענו מהצדיקים ואנשי מעשה שהיו יושבים בסוכה אע"פ שירד עליהם הגשם ?

ושמעתי מהאדמו"ר זצ"ל על הצדיק מו"ר פישל מסטריקאב זצ"ל שישב בסוכה וירד גשם רב, ואמר הדיוט אקרא ולא אצא מהסוכה. 
והסביר האדמו"ר זצ"ל , שהטעם לפטור הוא מסיבת הצער שיש לאדם, שיש לו צער מירידת הגשמים לשבת בסוכה וכשהלך  לביתו הוא ניצול מצער זה, ואוכל את סעודתו בשמחה אז ודאי שפטור מהישיבה בה. אבל הצדיקים ואנשי מעשה , אוהבי מצוות ה' מייחלים ומצפים כל השנה לומר "מתי תבוא מצווה זו לידי ואקיימנה"  וכאשר תגיע מצווה לידיהם ששים ושמחים לעשות רצון קונם, וגשם דולף לא מטרידם מעשיית המצווה וזה מצד כלות נפשם וחשקם למצווה. וכל אוכל תתעב נפשם בעת אוכלם בבית".  
ומה שפטרו חכמים את המצטער מפני שיש לנו להבחין כיצד בא האדם לעשות את המצווה שלפניו. שהרי בדין הסוכה מעיקר הדין הם מחויבים לישב בסוכה, וכמו שכתב הרמ"א  "ואין המצטער פטור אלא אם ינצל מהצער בכניסתו לבית" ואילו איש ישראל אשר מצטער יותר על איבוד המצווה כיוון שיש לו צער עמוק יותר מיציאתו מהסוכה, הרי חייב הוא לישב בה, אע"פ שיורד הגשם.

ועוד אמר האדמו"ר בשם מחבר הספר "זכור לאברהם" שגם אם יושב בסוכה בעת ירידת הגשמים מקבל שכר רק שאינו מקבל שכר כמי שמצווה ועושה, אלא כמי שאינו מצווה ועושה.
וראיה יש לדבר מדברי הגמרא   "גדול המצווה ועושה ממי שאינו מצווה ועושה" ולמדים אנו שמי שאינו מצווה ועושה מקבל שכר על מה שעשה. וגם מצאנו שבמצוות עשה שהזמן גרמא נשים מברכות עליהן, ולכן דייק הרמ"א "אינו מקבל עליו שכר" ולא כתב "אינו מקבל שכר", וגם הלשון "ואינו אלא הדיוט" לא מתאים שהיה לו לומר "והוא הדיוט" אלא גם כן הכוונה שהיות ואינו מצווה ועושה הרי הוא "כהדיוט" שאינו מצווה ועושה. 
והמשיל זאת לעבד שעומד לפני רבו ומשתטה ודאי שיצא החוצה מבית אדונו, אבל עבד חכם, אפילו כעס עליו רבו ושפך לו כוס של יין על פניו, ובכל זאת ממתין לראות שמא בכל זאת אדונו ירצה בו שוב, הרי אדונו מתפייס עימו ומחזירו לשרתו. 
ובתשובה זו מובן הנאמר  לעתיד לבוא יינתן לאומות העולם מצות סוכה , ומוציא הקב"ה חמה מנרתיקה ויבעטו בה. [עכ"ל פה קדוש] 

חג שמח מלא ברכת אושפיזין עילאין
הצב"י נועם בן צבי משה הלוי